**Temelii pentru viaţă**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Noi doi am fost o treaptă spre niciunde

Cu poticniri de sensuri şi-ntrebări,

Lumina din potir ne poate-ascunde

În întuneric fără remuşcări.

La capătul de sus al inocenţei,

Copii stelari ţintind spre orizont,

Am căutat esenţa existenţei

Şi am luptat cu demonii pe front.

Atât aplomb şi-atâta nebunie,

Curajul de-a-ncerca să reclădim

Din eşafod o altă temelie

Pe care n-avem dreptul să murim.

- Noi doi suntem legaţi de-un fir albastru

Desprins din vers, deloc întâmplător.

Am sprijinit tot cerul pe-un pilastru

Să fie mai aproape când mi-e dor

De lumea-n care locuieşti, femeie...

Războaie s-or mai duce, însă eu

Capitulez sau lupt pentr-o idee,

Nu-s nici zelot, nici nu devin ateu,

Dar cred în fericirea mea cu tine,

Şi am curaj de-a creiona sublim

Un vis tabu ce ştiu că-mi aparţine,

De-aceea n-avem dreptul să murim.

Liliana Trif Ioan Grigoraș